PATVIRTINTA

Skuodo rajono savivaldybės tarybos

2025 m. gruodžio d. sprendimu Nr. T9-

**SKUODO RAJONO SAVIVALDYBĖS KŪNO KULTŪROS IR SPORTO CENTRO**

**NUOSTATAI**

**I SKYRIUS**

**BENDROSIOS NUOSTATOS**

1. Skuodo rajono savivaldybės kūno kultūros ir sporto centro nuostatai (toliau – Nuostatai) reglamentuoja Skuodo rajono savivaldybės kūno kultūros ir sporto centro (toliau – Centras) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbą ir formas, vykdomas programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turto ir lėšų šaltinius, jų naudojimo tvarką, finansinės veiklos kontrolę, veiklos priežiūrą, reorganizavimo, likvidavimo ar pertvarkymo tvarką.

2. Centras yra Skuodo rajono savivaldybės biudžetinė įstaiga, organizuojanti ir vykdanti vaikų, jaunimo ir suaugusiųjų sportinę veiklą, sudaranti sąlygas saviraiškai per sportą, koordinuojanti kūno kultūros ir sporto veiklą Skuodo rajone, vykdanti įstaigai pavestų sporto bazių ir infrastruktūros priežiūrą.

3. Oficialus Centro pavadinimas – Skuodo rajono savivaldybės kūno kultūros ir sporto centras. Centras įregistruotas Lietuvos Respublikos juridinių asmenų registre, juridinio asmens kodas 300075123.

4. Centro įregistravimo Juridinių asmenų registre data – 2004-12-21.

5. Centro teisinė forma – biudžetinė įstaiga.

6. Centro priklausomybė – savivaldybės įstaiga.

7. Centro savininkas – Skuodo rajono savivaldybė (toliau – Savivaldybė).

8. Savininko teises ir pareigas įgyvendina Savivaldybės meras, išskyrus tas savininko teises ir pareigas, kurios yra priskirtos išimtinei Savivaldybės tarybos kompetencijai.

9. Centro buveinės adresas: Vytauto g. 10, LT-98123 Skuodas.

10. Įstaigos grupė – neformaliojo vaikų švietimo mokykla ir formalųjį švietimą papildančio ugdymo mokykla.

11. Įstaigos pagrindinė paskirtis – formalųjį švietimą papildanti ugdymo mokykla.

12. Centras yra paramos gavėjas.

13. Mokymo kalba – lietuvių.

14. Mokymosi formos:

14.1. grupinio mokymo;

14.2. pavienio (individualaus) mokymo.

15. Mokymo proceso organizavimo būdai:

15.1. kasdienis;

15.2. nuotolinis.

16. Centre vykdomos neformaliojo vaikų švietimo ir formalųjį švietimą papildančio ugdymo programos, suderintos su Centro taryba ir patvirtintos Centro direktoriaus įsakymu.

17. Centras yra viešasis juridinis asmuo, turintis antspaudą su Savivaldybės herbu ir pavadinimu, atsiskaitomąją ir kitas sąskaitas ir savo atributiką. Savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais, kitais teisės aktais ir šiais Nuostatais.

**II SKYRIUS**

**CENTRO VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

18. Pagrindinis Centro tikslas – įgyvendinant valstybinę sporto plėtros strategiją, sudaryti geras sąlygas Savivaldybės gyventojams sportuoti, kūno kultūros ir sporto paslaugoms plėtoti, gabiausiems sportininkams siekti aukštų rezultatų.

19. Centro veiklos sritis – švietimas.

20. Centro veiklos rūšys:

20.1. Pagrindinė veiklos rūšis – sportinis ir rekreacinis švietimas.

20.2. Kitos veiklos rūšys:

20.2.1. kita, niekur kitur nepriskirta, sportinė veikla;

20.2.2. niekur kitur nepriskirta su švietimu susijusių paslaugų veikla;

20.2.3. niekur kitur nepriskirta pramogų ir rekreacijos organizavimo veikla;

20.2.4. vaikų poilsio stovyklų veikla;

20.2.5. sporto įrenginių eksploatavimas;

20.2.6. kitas, niekur kitur nepriskirtas, švietimas;

20.2.7. nuosavo arba nuomojamo nekilnojamojo turto nuoma ir eksploatavimas;

20.2.8. kitas, niekur kitur nepriskirtas, keleivinis sausumos transportas;

20.2.9. mokymo kursų ir lektorių tarpininkavimo paslaugų veikla;

20.2.10. kūno rengybos centrų veikla.

21. Jeigu Centro veiklai, numatytai Nuostatuose, reikalinga licencija, tokią licenciją jis privalo turėti.

22. Centro uždaviniai:

22.1. vykdyti kryptingą gabių sportininkų paiešką, užtikrinti jiems aukštos kokybės ugdymo procesą siekiant aukšto meistriškumo. Rengti sportininkus Centro, rajono, Lietuvos rinktinėms;

22.2. vykdyti sportinį vaikų užimtumą;

22.3. vykdyti sporto bazių priežiūrą;

22.4. didinti Savivaldybės gyventojų fizinį aktyvumą, sudarant jiems sąlygas reguliariai mankštintis, stiprinti sveikatą;

22.5. organizuoti Savivaldybės, regiono, šalies lygmens ir tarptautinius sporto ir sveikatingumo renginius;

22.6. sudaryti sąlygas sportuoti gyventojams, turintiems specialiųjų poreikių.

23. Centro funkcijos:

23.1. rengia ir vykdo ugdomąjį treniruočių procesą, sporto varžybas, stovyklas ir sveikatą stiprinančius renginius;

23.2. kontroliuoja ir koordinuoja Centro trenerių ir kitų darbuotojų darbą, rūpinasi jų kvalifikacijos kėlimu, skatinimu;

23.3. organizuoja ir vydo viešuosius sporto sveikatingumo renginius;

23.4. bendradarbiauja su švietimo įstaigomis, seniūnijomis, nevyriausybinėmis organizacijomis ir kitomis organizacijomis;

23.5. viešai skelbia informaciją apie Centro veiklą teisės aktų nustatyta tvarka;

23.6. teisės aktų nustatyta tvarka organizuoja mokamas papildomas paslaugas (stovyklas ir kita);

23.7. disponuoja biudžeto lėšomis, skirtomis kūno kultūrai ir sportui plėtoti;

23.8. prižiūri ir eksploatuoja Centrui priskirtas sporto bazes;

23.9. atlieka kitas Lietuvos Respublikos įstatymų ir kitų teisės aktų numatytas funkcijas.

24. Baigusiesiems neformaliojo švietimo ir (ar) formalųjį švietimą papildančio ugdymo programas Centras išduoda Neformaliojo vaikų švietimo pažymėjimus.

**III SKYRIUS**

**CENTRO TEISĖS IR PAREIGOS**

25. Centras, įgyvendindamas jam pavestą tikslą ir uždavinius, atlikdamas jam paskirtas funkcijas, turi teisę:

25.1. Savivaldybės tarybos sprendimu keisti plėtojamų sporto šakų profilį;

25.2. pasirinkti ugdymo metodus ir ugdymosi veiklos būdus, užtikrinančius kokybišką ugdymą;

25.3. nustatyta tvarka gauti lėšų iš Savivaldybės, valstybės biudžetų ir kitų finansavimo šaltinių;

25.4. gauti paramą Lietuvos Respublikos labdaros ir paramos įstatymo nustatyta tvarka;

25.5. rinkti mokestį už teikiamas paslaugas pagal Savivaldybės tarybos nustatytus įkainius;

25.6. sudaryti sutartis su sportininkais, jų tėvais (globėjais);

25.7. pagal kompetenciją sudaryti sutartis ir susitarimus su juridiniais ir fiziniais asmenimis;

25.8. naudotis Savivaldybės švietimo įstaigų sporto bazėmis, sąlygas ir tvarkaraščius suderinus su švietimo įstaigų vadovais;

25.9. stoti į federacijas, asociacijas;

25.10. dalyvauti šalies ir tarptautiniuose projektuose;

25.11. naudotis ir eksploatuoti Savivaldybės tarybos perduotomis sporto bazėmis;

25.12. naudotis kitomis teisėmis teisės aktų nustatyta tvarka.

26. Centro pareigos:

26.1. vykdyti Nuostatuose reglamentuotą veiklą;

26.2. užtikrinti neformaliojo švietimo ir formalųjį švietimą papildančio sportinio ugdymo programų vykdymą;

26.3. turėti materialinę – techninę bazę, kuri atitinka saugumo reikalavimus ir higienos normas;

26.4. turėti reikiamos kvalifikacijos trenerius;

26.5. sudaryti treneriams optimalias kvalifikacijos tobulinimosi sąlygas;

26.6. rengti veiklos ataskaitas, teikti informaciją, susijusią su Centro veikla;

26.7. Centras gali turėti ir kitų pareigų, kurias numato Švietimo įstatymas ir kiti teisės aktai, reglamentuojantys švietimo įstaigų veiklą.

**IV SKYRIUS**

**CENTRO VEIKLOS ORGANIZAVIMAS IR VALDYMAS**

27. Centro veikla organizuojama pagal:

27.1 Centro direktoriaus patvirtintą Centro strateginį planą, kuriam yra pritarę Centro taryba ir Savivaldybės meras ar jo įgaliotas asmuo;

27.2. Centro direktoriaus patvirtintą Centro metinį veiklos planą, kuriam yra pritarusi Centro taryba;

27.3. Centro direktoriaus patvirtintą ugdymo programą, kuriai yra pritarusi Centro taryba, ir kuri yra suderinta su Savivaldybės meru ar jo įgaliotu asmeniu;

27.4. kitus Centro veiklą reguliuojančius ir teisės aktų nustatyta tvarka parengtus, suderintus ir patvirtintus dokumentus.

28. Centrui vadovauja Centro direktorius, skiriamas penkeriems metams į pareigas viešo konkurso būdu ir atleidžiamas iš jų Savivaldybės mero sprendimu Lietuvos Respublikos teisės aktų nustatyta tvarka. Viešas konkursas Centro direktoriaus pareigoms eiti skelbiamas likus ne mažiau kaip 4 mėnesiams iki Centro direktoriaus kadencijos pabaigos, išskyrus atvejus, kai teisės aktų nustatyta tvarka Centro direktorius paskiriamas be konkurso antrajai penkerių metų kadencijai arba Centro direktoriumi paskiriamas buvęs kitos švietimo įstaigos vadovas penkerių metų kadencijai. Centro direktorius tiesiogiai pavaldus ir atskaitingas Savivaldybės merui.

29. Centro direktoriumi gali būti ne žemesnį kaip magistro kvalifikacinį laipsnį arba prilygintą aukštojo mokslo kvalifikaciją, arba teisės aktų nustatyta tvarka pripažintą kaip lygiavertę užsienyje įgytą kvalifikaciją turintis asmuo, kuris pagal Lietuvos Respublikos švietimo įstatymo 51 straipsnį yra nepriekaištingos reputacijos ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimas švietimo, mokslo ir sporto ministro nustatyta tvarka arba, jeigu jis vienoje švietimo įstaigoje vadovo pareigas ėjo ne mažiau kaip 10 metų ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimui prilygintas vertinimas švietimo, mokslo ir sporto ministro nustatyta tvarka. Asmuo skiriamas į Centro direktoriaus pareigas švietimo, mokslo ir sporto ministro nustatyta tvarka, įvertinus jo gebėjimus įgyvendinti viešam konkursui pateiktas vadovavimo švietimo įstaigai gaires ir pareigybės aprašyme nustatytas funkcijas.

30. Pasibaigus Centro direktoriaus pirmajai penkerių metų kadencijai, jis gali būti skiriamas be konkurso antrajai penkerių metų kadencijai, jeigu jo metų veikla kiekvienais metais buvo įvertinta kaip viršijanti lūkesčius arba atitinkanti lūkesčius (iki 2023 m. gruodžio 31 d. – labai gerai arba gerai) ir jis sutinka eiti pareigas. Pasibaigus Centro direktoriaus kadencijai, jam sutikus, jo įgaliojimai pratęsiami, iki įvyks viešas konkursas Centro direktoriaus pareigoms eiti ir bus paskirtas Centro direktorius. Centro direktorius, baigęs penkerių metų kadenciją, turi teisę dalyvauti Centro viešame konkurse Centro direktoriaus pareigoms eiti.

31. Centro direktorius nepasibaigus jo kadencijai gali būti atšaukiamas iš pareigų Savivaldybės mero potvarkiu, nurodant jame atšaukimo motyvus, tik dėl šių priežasčių:

31.1. paaiškėja, kad dalyvaudamas viešame konkurse Centro direktoriaus pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į Centro direktoriaus pareigas;

31.2. asmuo praranda nepriekaištingą reputaciją.

32. Centro direktorius apie galimą jo atšaukimą Savivaldybės mero rašytiniu pranešimu informuojamas ne vėliau kaip likus 7 darbo dienoms iki sprendimo dėl Centro direktoriaus galimo atšaukimo priėmimo dienos. Pranešime nurodoma sprendimo dėl Centro direktoriaus galimo atšaukimo data, atšaukimo priežastis bei pažymima apie Centro direktoriaus teisę ne vėliau kaip likus 3 darbo dienoms iki sprendimo priėmimo dienos pateikti savo argumentuotus paaiškinimus.

33. Nuostatuose neaptarti klausimai, susiję su Centro direktoriaus priėmimo ir atleidimo vykdymu, sprendžiami teisės aktų nustatyta tvarka.

34. Centro direktorius negali būti Centre veikiančių savivaldos institucijų narys.

35. Centro direktorius:

35.1. vadovauja Centro strateginio plano ir metinio veiklos plano, ugdymo programų rengimui, juos tvirtina, vadovauja jų vykdymui;

35.2. pagal savo kompetenciją leidžia įsakymus, sudaro sutartis su juridiniais ir fiziniais asmenimis, atstovauja Centro interesams kitose institucijose;

35.3. nustato įstaigos struktūrą ir darbuotojų pareigybių sąrašą;

35.4. tvirtina trenerių ir darbuotojų pareigybių aprašymus Lietuvos Respublikos darbo kodekso ir kitų teisės aktų nustatyta tvarka, priima į darbą ir atleidžia iš jo Centro darbuotojus, skatina juos, skiria jiems drausmines nuobaudas;

35.5. tvirtina Centro vidaus darbo tvarkos taisykles;

35.6. nustato Centro darbo apmokėjimo sistemą, jeigu Centre nėra sudaryta kolektyvinė sutartis;

35.7. priima mokinius Savivaldybės tarybos nustatyta tvarka, sudaro mokymo sutartis teisės aktų nustatyta tvarka;

35.8. sudaro saugias ir sveikas darbo bei treniravimosi sąlygas, tvirtina saugos darbe instrukcijas;

35.9. tvirtina metines statistines ataskaitas, atsako už jų tikrumą, teikia jas Savivaldybės tarybai;

35.10. Lietuvos Respublikos įstatymų nustatyta tvarka atsako už ugdymo programų vykdymą, programų sąmatų sudarymą ir vykdymą, neviršydamas patvirtintų asignavimų sumų, už paskirtų asignavimų efektyvų naudojimą;

35.11. organizuoja Centro darbą, kad būtų įgyvendinami Centro tikslai ir atliekamos nustatytos funkcijos;

35.12. užtikrina, kad būtų laikomasi Lietuvos Respublikos įstatymų, kitų teisės aktų ir Nuostatų;

35.13. užtikrina racionalų ir taupų lėšų bei turto naudojimą, veiksmingą Centro vidaus kontrolės sistemos sukūrimą, jos veikimą ir tobulinimą;

35.14. atstovauja Centrui kitose institucijose;

35.15. analizuoja Centro veiklos ir valdymo išteklių būklę ir atsako už Centro veiklos rezultatus;

35.16. vykdo kitas teisės aktuose, pareigybės aprašyme ir Nuostatuose nustatytas funkcijas;

35.17. atlieka kitas funkcijas, nustatytas teisės aktuose, šiuose Nuostatuose ir Centro direktoriaus pareigybės aprašyme.

36. Centro direktorius atsako:

36.1. už Lietuvos Respublikos įstatymų ir kitų teisės aktų laikymąsi Centre, nustatytų Centro tikslų ir uždavinių įgyvendinimą, demokratinį Centro valdymą, veiklos rezultatus, tinkamą funkcijų atlikimą;

36.2. už bendradarbiavimu grįstus santykius, bendruomenės narių elgesio ir etikos normų laikymąsi, skaidriai priimamus sprendimus, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

36.3. už Centro veiklos organizavimą pagal šiuos Nuostatus, už sportinę, administracinę bei ūkinę veiklą, tinkamą lėšų naudojimą, materialinės bazės kūrimą ir tausojimą;

36.4. už bendruomenės narių informavimą, pedagoginio ir nepedagoginio personalo profesinį tobulėjimą;

36.5. už trenerių tarifikacijos, kvalifikacinių kategorijų, atestacijos dokumentų rengimą ir apskaitą;

36.6. už viešos informacijos apie Centro veiklą skelbimą;

36.7. už pagal LR viešojo sektoriaus atskaitomybės įstatymą teikiamų ataskaitų rinkinių ir statistinių ataskaitų teisingumą.

37. Laikinai Centro direktoriui nesant Centre (ligos, komandiruočių, atostogų metu ir kt.) visas jo funkcijas atlieka Centro direktoriaus pavaduotojas ar kitas Centro direktoriaus paskirtas asmuo.

**V SKYRIUS**

**CENTRO SAVIVALDA**

38. Centre veikia šios savivaldos institucijos: Centro taryba, Trenerių taryba, Mokinių taryba.

39. Centro taryba yra aukščiausioji Centro savivaldos institucija, sudaryta iš mokinių, trenerių, tėvų (globėjų, rūpintojų) ir vietos bendruomenės atstovo. Už savo veiklą Centro taryba atsiskaito ją rinkusiems Centro bendruomenės nariams.

40. Centro tarybą sudaro 9 nariai: 3 trenerius deleguoja Trenerių taryba, 3 tėvus (globėjus, rūpintojus) – tėvų susirinkimas, 2 mokinius – mokinių susirinkimas, 1 bendruomenės atstovą deleguoja vietos seniūnija.

41. Centro taryba sudaroma 4 metams. Centro tarybos nario kadencijų skaičius neribojamas. Per šį laikotarpį vienam Centro tarybos nariui pasitraukus iš veiklos, Centro taryba neperrenkama, bet į jos veiklą įtraukiamas kitas tai bendruomenės grupei atstovaujantis išrinktas narys.

42. Centro tarybai vadovauja pirmininkas, išrinktas atviru balsavimu pirmame Centro tarybos posėdyje, jam nesant, posėdžiui vadovauja Centro tarybos pirmininko pavaduotojas, kuris irgi renkamas pirmo posėdžio metu. Šiame posėdyje išrenkamas Centro tarybos sekretorius.

43. Centro direktorius, jo pavaduotojai valstybės politikai, politinio (asmeninio) pasitikėjimo valstybės tarnautojai negali būti Centro tarybos nariais. Centro direktorius Centro tarybos posėdžiuose gali dalyvauti kviestinio svečio teisėmis. Centro tarybos pirmininką atšaukia Centro tarybos nariai pasirinktu balsavimo būdu.

44. Centro tarybos posėdžiai įforminami protokolais, kuriuos pasirašo posėdžiui pirmininkavęs asmuo ir sekretorius.

45. Be Centro tarybos narių, į posėdį gali būti kviečiami ir Centro administracijos atstovai bei kiti Centro bendruomenės nariai, nesantys Centro taryboje.

46. Centro tarybos posėdžiai šaukiami ne rečiau kaip du kartus per metus. Posėdis yra teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančių narių balsų dauguma.

47. Centro taryba:

47.1. aprobuoja Centro strateginį planą, metinį veiklos planą, vidaus tvarkos taisykles, ugdymo planą ir kitus esminius Centro veiklą reglamentuojančius dokumentus, teikiamus Centro direktoriaus;

47.2. teikia siūlymus Centro direktoriui dėl Centro nuostatų pakeitimo ar papildymo, Centro vidaus struktūros tobulinimo;

47.3. kasmet vertina Centro direktoriaus metų veiklos ataskaitą ir teikia savo sprendimą dėl ataskaitos Savivaldybės merui;

47.4. deleguoja atstovus į mokytojų atestacijos komisiją ir į viešo konkurso Centro direktoriaus pareigoms eiti komisiją;

47.5. svarsto Centro savivaldos institucijų ir bendruomenės narių iniciatyvas, teikia siūlymus Centro direktoriui;

47.6. svarsto Centro pajamų ir išlaidų sąmatos projektą, stebi lėšų panaudojimo efektyvumą;

47.7. svarsto ir teikia siūlymus Centro direktoriui dėl mokesčio už mokslą lengvatų taikymo ir atleidimo nuo jo teisės aktų nustatyta tvarka;

47.8. teikia siūlymus Savivaldybės merui dėl Centro materialinio aprūpinimo ir veiklos tobulinimo.

48. Centro tarybos nutarimai yra teisėti, jeigu jie neprieštarauja Lietuvos Respublikos teisės aktams.

49. Trenerių taryba – nuolat veikianti Centro savivaldos institucija susidedanti iš rinkimais išrinktų trenerių, atstovaujanti trenerių interesams ir sprendžianti treneriams aktualias problemas.

50. Trenerių tarybą sudaro 7 nariai, išrinkti atviru balsavimu trenerių susirinkimo metu. Trenerių taryba sudaroma 2 metų laikotarpiui. Trenerių tarybos narių kadencijų skaičius neribojamas. Trenerių tarybai vadovauja pirmininkas, kuris kartu su sekretoriumi išrenkami atviru balsavimu pirmame naujos Trenerių tarybos posėdyje.

51. Pasibaigus Trenerių tarybos kadencijai ir nutrūkus Trenerių tarybos nario įgaliojimams pirma laiko, Centro vadovas organizuoja rinkimus Nuostatuose nustatyta tvarka likusiam Trenerių tarybos kadencijos laikotarpiui.

52. Trenerių tarybos pirmininkas ir narys prieš terminą netenka savo įgaliojimų, kai jis atsistatydina arba kai jis savo elgesiu pažeidžia švietimo, mokslo ir sporto ministro patvirtinto Pedagogų etikos kodekso reikalavimus. Nutrūkus Trenerių tarybos pirmininko įgaliojimams pirma laiko, naujas pirmininkas renkamas bendra tvarka likusiam Trenerių tarybos kadencijos laikotarpiui. Trenerių tarybos posėdžius šaukia Trenerių tarybos pirmininkas. Jis apie posėdžio laiką ir svarstyti parengtus klausimus informuoja narius ne vėliau kaip prieš 5 darbo dienas iki posėdžio pradžios. Pagal poreikį į posėdžius gali būti kviečiami kitų savivaldos institucijų atstovai, rėmėjai, socialiniai partneriai ar kiti tiesiogiai ugdymo procese dalyvaujantys asmenys.

53. Trenerių tarybos posėdžiai organizuojami ne rečiau kaip kartą per pusmetį. Posėdis yra teisėtas, jei jame dalyvauja ne mažiau kaip du trečdaliai Trenerių tarybos narių. Nutarimai priimami posėdyje dalyvavusių narių balsų dauguma. Jeigu balsai pasiskirsto po lygiai, lemia Trenerių tarybos pirmininko balsas. Jeigu Trenerių tarybos pirmininkas posėdyje nedalyvauja, Trenerių tarybos nariai išsirenka vieną iš narių, kuris pirmininkautų posėdžiui. Nutarimai yra teisėti, jei neprieštarauja teisės aktams. Tarybos posėdžiai turi būti protokoluojami. Protokole nurodoma dalyvaujantys asmenys, posėdžio darbotvarkė, priimti sprendimai, balsavimo rezultatai. Protokolą ne vėliau kaip per 5 kalendorines dienas po įvykusio posėdžio pasirašo posėdžio pirmininkas ir sekretorius. Tarybos posėdžiui vykstant nuotoliniu būdu, daromas vaizdo ir garso įrašas, kuris pridedamas prie susirinkimo protokolo.

54. Trenerių tarybos pirmininkas vieną kartą per metus susirinkime pristato veiklos rezultatus jį rinkusiems Trenerių tarybos nariams.

55. Trenerių taryba atlieka šias funkcijas:

55.1. svarsto Centro veiklos metinį planą, jo vykdymą, kitus klausimus;

55.2. svarsto mokinių ugdymosi rezultatus, lankomumą, elgesį ir teikia siūlymus dėl ugdymo proceso gerinimo;

55.3. priima nutarimus dėl mokinių šalinimo iš Centro, sportininkų skatinimo ir kitais klausimais;

55.4. siūlo Centro mokinių ir trenerių elgesio taisykles;

55.5. svarsto Centro direktoriaus, jo pavaduotojo teikiamus klausimus;

55.6. svarsto Centro tikslų ir uždavinių įgyvendinimo rezultatus;

55.7. inicijuoja trenerių bendradarbiavimą, gerosios pedagoginės patirties sklaidą, svarsto kvalifikacijos tobulinimo poreikį;

55.8. deleguoja atstovus į Centro tarybą ir mokytojų atestacijos komisiją;

55.9. svarsto Centro direktoriaus teikiamus su ugdymo procesu susijusius klausimus;

55.10. priima nutarimus kitais teisės aktuose jos kompetencijai priskirtais ugdymo organizavimo klausimais.

56. Mokinių taryba – Centro savivaldos institucija, susidedanti iš rinkimais išrinktų mokinių, atstovaujanti mokinių interesams, sprendžiant mokiniams aktualias problemas ir prisidedanti prie jaunimo politikos įgyvendinimo Centre.

57. Mokinių tarybą sudaro 9 nariai, renkami vienų mokslo metų kadencijai. Teisę rinkti ir būti išrinktiems į Mokinių tarybą turi visi mokiniai nuo 12 metų amžiaus.

58. Rinkimai į Mokinių tarybą organizuojami kasmet rugsėjo mėnesį, užtikrinant visiems teisę turintiems mokiniams galimybę balsuoti slaptu balsavimu.

59. Kandidatų sąrašas sudaromas taip:

59.1. kandidatus, atsižvelgdami į mokinių aktyvumą, atsakingumą ir motyvaciją, siūlo treneriai;

59.2. mokiniai taip pat turi teisę išsikelti savo kandidatūrą patys.

59.3. Mokinių tarybos veiklą kuruoja Centro direktoriaus įsakymu paskirtas treneris, kuris padeda organizuoti veiklą, bet nėra Mokinių tarybos narys ir neturi sprendžiamojo balso.

59.4. Pirmajame posėdyje Mokinių taryba iš savo narių renka pirmininką, pavaduotoją ir sekretorių.

59.5. Mokinių tarybos veikla ir funkcijos yra detalizuojamos Mokinių tarybos nuostatuose, kuriuos tvirtina Centro direktorius.

60. Pagrindinės Mokinių tarybos funkcijos:

60.1. atstovauja mokinių interesams, svarsto mokiniams aktualius klausimus ir teikia siūlymus Centro administracijai, Trenerių tarybai bei Centro tarybai;

60.2. inicijuoja ir padeda organizuoti mokinių renginius, varžybas, projektus, akcijas ir kitas saviraiškos veiklas;

60.3. prisideda prie pozityvaus ir pagarbaus Centro mikroklimato kūrimo;

60.4. deleguoja savo atstovus į Centro tarybą.

61. Centre veikianti Darbo taryba atstovauja darbuotojų interesams ir vykdo savo funkcijas vadovaudamasi Lietuvos Respublikos darbo kodeksu.

62. Centre gali steigtis ir kitos savivaldos institucijos, bendruomenės nariai gali burtis į įvairių interesų grupių (mokinių, trenerių, tėvų) asociacijas, organizacijas, vykdančias jų veiklos nuostatuose numatytus uždavinius ir funkcijas.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

63. Darbuotojai į darbą Centre priimami ir atleidžiami iš jo Lietuvos Respublikos darbo kodekso ir kitų teisės aktų, reglamentuojančių darbo santykius, nustatyta tvarka.

64. Centro darbuotų darbo apmokėjimas vykdomas vadovaujantis Lietuvos Respublikos įstatymų ir kitų teisės aktų, reglamentuojančių darbo apmokėjimą, nustatyta tvarka.

65. Trenerių atestacija, kvalifikacijos tobulinimas, kasmetinis Centro direktoriaus ir jo pavaduotojo ugdymui veiklos vertinimas vykdomi Lietuvos Respublikos švietimo, mokslo ir sporto ministro nustatyta tvarka.

**VII SKYRIUS**

**CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR VEIKLOS PRIEŽIŪRA**

66. Centras savo ūkinę ir finansinę veiklą organizuoja, vadovaudamasis Lietuvos Respublikos įstatymais ir kitais ūkinę bei finansinę veiklą reglamentuojančiais teisės aktais.

67. Centro turtą sudaro materialinės vertybės, finansiniai ištekliai, intelektualaus darbo produktai ir kitas Lietuvos Respublikos įstatymų nustatytas turtas.

68. Centras patikėjimo teise valdo, naudojasi ir įstatymų nustatyta tvarka disponuoja Savivaldybei nuosavybės teise priklausančiu turtu bei panaudos pagrindais valdo ir naudojasi valstybei nuosavybės teise priklausančiu ir Savivaldybės patikėjimo teise valdomu turtu. Centras, gavęs raštišką patikėtojo sutikimą, turi teisę patikėjimo teise valdomą, naudojamą ir disponuojamą turtą nuomoti ir gauti pajamų už turto nuomą ar perduoti turtą panaudos pagrindais.

69. Įgytas iš įstaigai skirtų Savivaldybės ar valstybės asignavimų bei kitų finansavimo šaltinių nematerialusis, ilgalaikis ir trumpalaikis turtas naudojamas ir nurašomas Lietuvos Respublikos įstatymų ir kitų teisės aktų nustatyta tvarka.

70. Centro lėšos:

70.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Savivaldybės biudžeto lėšos;

70.2. valstybės skiriami asignavimai veikloms;

70.3. pajamos už teikiamas paslaugas;

70.4. fondų, organizacijų, kitų juridinių ir fizinių asmenų dovanotos ir kitais teisėtais būdais perduotos lėšos, tikslinės paskirties lėšos pagal pavedimus;

70.5. kitos, teisėtu būdu įgytos, lėšos.

71. Centro lėšos ir turtas valdomas, naudojamas ir juo disponuojama atsakingai, siekiant užtikrinti visuomenės interesų tenkinimą, maksimalią naudą visuomenei. Turtas tausojamas ir racionaliai tvarkomas. Lėšos naudojamos teisės aktų nustatyta tvarka.

72. Centro buhalterinę apskaitą organizuoja ir finansinę atskaitomybę tvarko, ir finansines operacijas vykdo Skuodo rajono biudžetinių įstaigų buhalterinės apskaitos tvarkymo centras, vadovaudamasis Lietuvos Respublikos buhalterinės apskaitos įstatymu, Lietuvos Respublikos viešojo sektoriaus atskaitomybės įstatymu, Centro direktoriaus patvirtinta apskaitos politika, finansų kontrolės taisyklėmis.

73. Centro finansinės veiklos kontrolę vykdo Lietuvos Respublikos valstybės kontrolės įgaliotos institucijos ir savininkas. Centro valstybinį auditą atlieka Lietuvos Respublikos valstybės kontrolė. Centro išorės finansinį, atitikties ir veiklos auditą atlieka Savivaldybės kontrolės ir audito tarnyba. Centro vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais. Centro veiklos priežiūrą atlieka Savivaldybės meras Lietuvos Respublikos teisės aktų nustatyta tvarka, prireikus pasitelkdamas išorinius vertintojus.

74. Centro veiklos kokybės išorinis vertinimas atliekamas Švietimo įstatymo, švietimo, mokslo ir sporto ministro įsakymų bei kitų teisės aktų nustatyta tvarka.

75. Centras gali būti paramos gavėjas. Paramos lėšos naudojamos Lietuvos Respublikos įstatymų numatyta tvarka.

**VIII SKYRIUS**

**BAIGIAMOSIOS NUOSTATOS**

76. Informacija apie Centro veiklą, kurią vadovaujantis Nuostatais ir Lietuvos Respublikos teisės aktais reikia paskelbti viešai, skelbiama Centro interneto svetainėje.

77. Pranešimai apie Centro likvidavimą, reorganizavimą ar kitais Lietuvos Respublikos biudžetinių įstaigų ar kituose įstatymuose numatytais atvejais teisės aktų nustatyta tvarka ir terminais skelbiami viešai Centro interneto svetainėje ir (ar) pranešama visiems įstatymų numatytiems asmenims pasirašytinai ir (ar) registruotu laišku. Pranešimuose nurodoma visa informacija, kurią pateikti reikalauja Lietuvos Respublikos civilinis kodeksas ir Lietuvos Respublikos biudžetinių įstaigų įstatymas.

78. Nuostatai keičiami ir papildomi Savivaldybės tarybos, Centro direktoriaus ar Centro tarybos iniciatyva.

79. Centras reorganizuojamas, likviduojamas ar pertvarkomas Savivaldybės tarybos sprendimu Lietuvos Respublikos teisės aktų nustatyta tvarka.

80. Visi šiuose Nuostatuose neaptarti kausimai sprendžiami vadovaujantis Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais bei kitais Lietuvos Respublikos teisės aktais.