***Patikslintas projektas***

**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL ~~PRITARIMO~~ SKUODO RAJONO SAVIVALDYBĖS ~~TERITORIJOJE ESANČIŲ~~ GYVENAMŲJŲ VIETOVIŲ TERITORIJŲ RIBŲ NUSTATYMO, KEITIMO IR GYVENAMŲJŲ VIETOVIŲ PANAIKINIMO**

2025 m. gruodžio 9 d. Nr. T10-258

Skuodas

**1. Parengto sprendimo projekto tikslas ir uždaviniai.**

Sprendimo projekto tikslas – pritarti parengtam, su vietos gyventojais apsvarstytam (vykdyta apklausa) bei su Lietuvos Respublikos aplinkos ministerija, Nacionaline žemės tarnyba prie Aplinkos ministerijos, Valstybės įmone Registrų centru, Lietuvos Respublikos susisiekimo ministerija bei Valstybinės lietuvių kalbos komisija suderintam Skuodo rajono savivaldybės gyvenamųjų vietovių teritorijų ribų nustatymo planui ir aiškinamajam raštui. Siūlyti Lietuvos Respublikos Vyriausybei nustatyti (pakeisti) Skuodo rajono savivaldybės gyvenamųjų vietovių teritorijų ribas.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo 15 straipsnio 2 dalies 26 punktu, išimtinė Savivaldybės tarybos kompetencija yra sprendimų priėmimas dėl siūlymų keisti savivaldybės teritorijos ribas, suteikti savivaldybei pavadinimą ir jį keisti, sudaryti gyvenamąsias vietoves, nustatyti ir keisti jų pavadinimus, teritorijų ribas ir teikti Vyriausybei tvirtinti, taip pat gatvių, aikščių, pastatų, statinių ir kitų savivaldybei nuosavybės teise priklausančių objektų pavadinimų suteikimas ir jų keitimas pagal Vyriausybės ar jos įgaliotos institucijos nustatytus kriterijus.

Vadovaujantis Lietuvos Respublikos teritorijos administracinių vienetų ir jų ribų įstatymo 10 straipsniu – gyvenamąsias vietoves nustato ir panaikina, jų teritorijų ribas nustato ir keičia Lietuvos Respublikos Vyriausybė, atsižvelgdama į savivaldybės tarybos siūlymą, pateiktą įvertinus vietos gyventojų nuomonę.

**3. Laukiami rezultatai**.

Skuodo rajono savivaldybės administracija, atsižvelgdama į Valstybės įmonės Registrų centro 2018 m. lapkričio 28 d. raštą Nr. (1.1.30)s-10971 „Dėl savivaldybės teritorijoje esančių gyvenamųjų vietovių ir seniūnijų aptarnaujamų teritorijų ribų patvirtinimo“ bei Skuodo rajono savivaldybės tarybos 2022 m. balandžio 28 d. sprendimą Nr. T9-85 „Dėl Skuodo rajono savivaldybės teritorijoje esančių gyvenamųjų vietovių teritorijų ribų ir seniūnijų aptarnaujamų teritorijų ribų nustatymo ir keitimo planų rengimo“ organizavo Skuodo rajono savivaldybės teritorijos gyvenamųjų vietovių ribų nustatymo ir keitimo bei seniūnijų aptarnaujamų teritorijų ribų nustatymo ir keitimo planų rengimą.

Šiuo etapu parengti Skuodo rajono savivaldybės teritorijoje esančių gyvenamųjų vietovių teritorijų ribų nustatymo ir keitimo planai.

Planai parengti atsižvelgiant į Lietuvos Respublikos Vyriausybės 1996 m. birželio 3 d. nutarimu Nr. 651 „Dėl Administracinių vienetų ir gyvenamųjų vietovių teritorijos ribų ir pavadinimų tvarkymo taisyklių patvirtinimo“ patvirtintas Administracinių vienetų ir gyvenamųjų vietovių teritorijų ribų ir pavadinimų tvarkymo taisykles ir jų pakeitimus. Organizuota vietos gyventojų apklausa dėl Skuodo rajono gyvenamųjų vietovių ribų nustatymo ir keitimo. Apklausos laikotarpis vyko nuo 2024 m. liepos 15 d. iki 2024 m. rugsėjo 16 d. (2 mėnesiai). Apklausa vykdyta gyvenamųjų vietovių seniūnijų patalpose. Apie vykdomą apklausą skelbta vietos spaudoje bei Savivaldybės interneto svetainėje [www.skuodas.lt](http://www.skuodas.lt/). Įvertinus apklausos rezultatus ir gautus pasiūlymus, gyvenamųjų vietų teritorijų ribų planai pakoreguoti bei suderinti su Lietuvos Respublikos aplinkos ministerija, Nacionaline žemės tarnyba prie Aplinkos ministerijos, Valstybės įmone Registrų centru, Lietuvos Respublikos susisiekimo ministerija ir Valstybine lietuvių kalbos komisija.

Savivaldybės tarybos sprendimu pritarus Skuodo rajono gyvenamųjų vietovių teritorijų ribų planams ir aiškinamajam raštui, bus kreiptasi į Lietuvos Respublikos Vyriausybę dėl Skuodo rajono gyvenamųjų vietovių ribų patvirtinimo.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos – 16 940,00 Eur.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Rita Kaupienė.

\_\_\_\_\_\_\_\_\_\_\_\_\_\_\_\_\_