PRITARTA

Skuodo rajono savivaldybės tarybos

2025 m. gruodžio d. sprendimu Nr. T9-

**SKUODO RAJONO SAVIVALDYBĖS TARYBOS AIŠKINAMASIS RAŠTAS**

**„DĖL SIŪLYMO LIETUVOS RESPUBLIKOS VYRIAUSYBEI PRIIMTI SPRENDIMĄ NUSTATYTI IR PAKEISTI SKUODO RAJONO SAVIVALDYBĖS TERITORIJOJE ESANČIŲ GYVENAMŲJŲ VIETOVIŲ TERITORIJŲ RIBAS IR PANAIKINTI GYVENAMĄSIAS VIETOVES“**

Pagrindinė priežastis, dėl kurios siekiama pakeisti ir naujai nustatyti Skuodo rajono savivaldybės teritorijoje esančių gyvenamųjų vietovių teritorijų ribas – daugumos gyvenamųjų vietovių ribos (išskyrus Skuodo miesto) yra nepatvirtintos (sąlyginės) ir netikslios, todėl tampa sudėtingi, o kartais ir neišsprendžiami nekilnojamojo turto, žemės sklypų ribų formavimo, teritorijų planavimo, infrastruktūros vystymo ir kiti uždaviniai. Dėl šių priežasčių nekilnojamojo turto savininkai negali laisvai disponuoti savo turtu, daug sunkumų patiria potencialūs investuotojai, projektuotojai, planavimo darbus organizuojantys Savivaldybės administracijos darbuotojai. Be to, dabartinės daugumos gyvenamųjų vietovių teritorijų ribos neatitinka aktualių teisės aktų, tokių kaip Nekilnojamojo turto kadastro įstatymas, Administracinių vienetų ir jų ribų įstatymas, Teritorijų planavimo įstatymas.

Skuodo rajono savivaldybės teritorijos gyvenamųjų vietovių teritorijų ribų nustatymo ir keitimo plano projektas (toliau – Projektas) parengtas vadovaujantis Lietuvos Respublikos Vyriausybės 1996 m. birželio 3 d. nutarimu Nr. 651 „Dėl Administracinių vienetų ir gyvenamųjų vietovių teritorijos ribų ir pavadinimų tvarkymo taisyklių patvirtinimo“ patvirtintomis Administracinių vienetų ir gyvenamųjų vietovių teritorijų ribų ir pavadinimų tvarkymo taisyklėmis (toliau – Taisyklės). Rengiant Projektą buvo įvertinta esama padėtis, atlikta esamų ribų analizė.

Nustatyta, kad esamos Skuodo rajono savivaldybės gyvenamųjų vietovių teritorijų ribos nesutampa su hidrologiniais objektais, t. y. upėmis, melioracijos grioviais, komunikacinėmis linijomis (geležinkeliais, valstybinės ar vietinės reikšmės keliais), nesutampa su kitais natūraliais ar dirbtiniais nekilnojamojo turto objektais, žemės sklypų ribomis, kaip to reikalauja Taisyklės. Pagrindinės priežastys, dėl kurių atsiranda poreikis keisti ar formuoti gyvenamųjų vietovių teritorijų ribas, yra:

1. Adresų suteikimo poreikis nesuformuotiems žemės sklypams.
2. Gyvenamųjų vietovių, neturinčių registruotų žemės sklypų su adresais, panaikinimas ir jų priskyrimas (prijungimas) gretimoms teritorijoms.
3. Nepatogus nekilnojamojo turto valdymas.
4. Teritorijos yra nepriskirtos jokiai gyvenamajai vietovei.
5. Sunkumai gyventojams deklaruojant savo gyvenamąją vietą.
6. Problemos, susijusios su adresų suteikimu.
7. Gyvenamųjų vietovių ribų ir seniūnijų išorinių ribų nesutapimai.
8. Poreikis pritaikyti ribas atsižvelgiant į esamus ir naujai suformuotus žemės sklypus.

Projektas rengtas remiantis valstybės įmonės Registrų centro pateiktais duomenimis (sąlyginėmis gyvenamųjų vietovių ir seniūnijų teritorijų ribomis bei žemės sklypų kadastro duomenimis), taip pat Nekilnojamojo turto registre įregistruotais adresais ir žemės sklypų ribomis. Planuose pažymėtos esamos gyvenamųjų vietovių ribos, pagal kurias nustatyti žemės sklypų adresai ir suformuoti pirminiai sprendiniai.

Organizuotos konsultacijos su vietos gyventojais, seniūnijų ir bendruomenių atstovais. Vykdyta apklausa nuo 2024 m. liepos 15 d. iki 2024 m. rugsėjo 16 d. (2 mėnesiai). Vietos gyventojams sudarytos sąlygos susipažinti su parengtais gyvenamųjų vietovių planais, kurie paviešinti seniūnijų patalpų skelbimų lentose. Gyventojai apklausoje dalyvavo gana pasyviai. Atsižvelgdami į tai, seniūnijų seniūnai ir specialistai vyko pas gyventojus paaiškinti esamą situaciją. Gyventojai buvo supažindinti su gyvenamųjų vietovių ribų nustatymo planais, jų pakeitimais, su siūlomų kaimų teritorijų panaikinimu, juos apjungiant su gretimais kaimais, buvo paaiškintos tokių apjungimų priežastys. Įvertinus gautus gyventojų pasiūlymus, pageidavimus ir pastabas, Skuodo rajono gyvenamųjų vietovių ribos pakoreguotos.

Atsižvelgiant į atliktą analizę ir koregavimus, siūloma Skuodo rajone panaikinti Petraičių, Pakalniškių (Lenkimų seniūnija), Gandlaukės, Kusų, Burvių, Rusiškių, Giršinų, Sodalės, Kulų II kaimus, juos prijungiant prie gretimų kaimų teritorijų. Kulų I kaimui pakeisti pavadinimą į Kulų kaimas. Nustatyti naują gyvenamąją vietovę Lenkimų seniūnijoje – Lenkimų kaimą.

Skuodo rajono savivaldybės taryba, išnagrinėjusi ir pritarusi Skuodo rajono gyvenamųjų vietovių teritorijų ribų nustatymo ir keitimo planams, siūlo Lietuvos Respublikos Vyriausybei priimti sprendimą dėl Skuodo rajono savivaldybės gyvenamųjų vietovių teritorijų ribų nustatymo ir keitimo pagal pridedamus planus.

\_\_\_\_\_\_\_\_\_\_\_\_\_\_\_\_\_\_\_